b'\n_START_ARTICLE_\nAkcija\n_START_PARAGRAPH_\nAkcija \xe2\x80\x93 vertybinis popierius, kuris suteikia jo tur\xc4\x97tojui tam tikras turtines ir neturtines teises, dalyvaujant valdant bendrov\xc4\x99, sprend\xc5\xbeiant jos strateginius klausimus (akcinink\xc5\xb3 susirinkime). Tai yra investicinis nuosavyb\xc4\x97s vertybinis popierius. Tai dokumentas, patvirtinantis jo tur\xc4\x97tojo (akcininko) teis\xc4\x99 dalyvauti valdant \xc4\xafmon\xc4\x99, teis\xc4\x99 gauti akcin\xc4\x97s \xc4\xafmon\xc4\x97s pelno dal\xc4\xaf dividendais ir teis\xc4\x99 \xc4\xaf dal\xc4\xaf \xc4\xafmon\xc4\x97s turto, likusio po jos likvidavimo, ir kitas \xc4\xafstatym\xc5\xb3 numatytas teises (patvirtina turtines ir neturtines akcininko teises).\n_START_SECTION_\nPirminis vie\xc5\xa1asis akcij\xc5\xb3 si\xc5\xablymas\n_START_PARAGRAPH_\nPirminis vie\xc5\xa1asis akcij\xc5\xb3 si\xc5\xablymas (angl. Initial public offering) yra tada, kai bendrov\xc4\x97, kurios akcijos iki tol nebuvo kotiruojamos bir\xc5\xbeoje, i\xc5\xa1leid\xc5\xbeia akcijas \xc4\xaf pirmin\xc4\x99 apyvart\xc4\x85 ir vie\xc5\xa1ai pasi\xc5\xablo \xc4\xafsigyti daugeliui investuotoj\xc5\xb3. Vie\xc5\xa1\xc4\x85j\xc4\xaf akcij\xc5\xb3 si\xc5\xablym\xc4\x85 gali daryti ir bendrov\xc4\x97, jau esanti bir\xc5\xbeoje. Toks procesas vadinsis antriniu akcij\xc5\xb3 si\xc5\xablymu (angl. secondary public offering). IPO galimas ir tuo atveju, kai vie\xc5\xa1ajam si\xc5\xablymui akcijas i\xc5\xa1leid\xc5\xbeia ne pati bendrov\xc4\x97, o jas vie\xc5\xa1ai parduoda vienas ar keli stambieji akcininkai (angl. offer for sale).'